**Lag en reklamekampanje for ungdom om hvorfor bedriften er et bra sted å jobbe**

**Antall elever:**

Egner seg godt som gruppeoppgave (2–4 elever), men kan også løses individuelt.

**Tidsbruk:**

3-4 arbeidsdager

**Bakgrunn og mål med oppgaven:**

Mange ungdommer vurderer fremtidige utdannings- og yrkesvalg basert på hva de hører og ser om arbeidsplasser. En god reklamekampanje kan gjøre bedriften synlig for unge – som en trygg, sosial og spennende arbeidsplass. Dette kan bidra til å tiltrekke seg elever til arbeidsuke, sommervikarer eller lærlinger.

I denne oppgaven skal dere lage en reklamekampanje for å vise hvorfor det er bra å jobbe i denne bedriften, spesielt rettet mot ungdom på ungdomsskole eller videregående.

**Hvordan kan dere jobbe med oppgaven:**

1. **Finn kampanjens budskap**

Få hjelp fra veileder til å finne et budskap eller intervju noen på arbeidsplassen for å finne retning for reklamekampanjen på egenhånd:

* + Hvorfor trives ansatte her?
	+ Hva er det ungdom ville like ved å jobbe her?
	+ Eksempler: hyggelig miljø, læring, variasjon, mulighet for sommerjobb, inkludering
1. **Undersøk målgruppen**

Her kan dere komme med viktig informasjon til kampanjen fordi dere selv er i målgruppen:

* + Hva fanger oppmerksomheten til ungdom?
	+ Hvilken tone og stil passer best? (humor, inspirasjon, ekte historier?)
	+ Hvor bør kampanjen vises? (Instagram, TikTok, skoleplakater?)
1. **Velg kampanjeform og lag materiell**

Nå skal dere finne form og lage materiell. Siden dette er en kampanje bør dere ta sikte på minst to ulike elementer.

* + Lag minst to kampanjeelementer, for eksempel:
		- En Instagram-post eller Reel
		- En plakat til skolens oppslagstavle
		- Et slagord + bilde
		- En kort video med ansatte som sier hva de liker ved jobben
	+ Bruk Canva, PowerPoint, CapCut, mobilkamera eller tegning
1. **Skriv en kampanjeplan**
Kampanjeplanen bør inneholde:
	* Hvem kampanjen er for
	* Hva budskapet er
	* Hvilke kanaler dere bruker
	* Hvordan dere måler suksess (f.eks. antall som søker arbeidsuke)

**Presentasjon av resultatet:**

Avtal et møte med veilederen din, en gruppe ansatte eller med ledelsen slik at du/dere kan presentere det dere har laget. Velg én eller flere presentasjonsformer:

1. **Vis kampanjen i presentasjon** (PowerPoint eller film)
2. **Presenter planen muntlig** for en leder eller ansatt
3. **Heng opp plakaten** i pauserom eller på skolens oppslagstavle (med tillatelse)
4. **Del den digitale kampanjen** (hvis det er godkjent av bedriften)

**Tid til forbedringer etter fremleggelse:**

Når dere har fått tilbakemeldinger fra de som har sett på det dere har laget, kan dere gjøre noen endringer på det for at den skal bli mer tilpasset arbeidsplassens behov. Sett av en halv til en dag til å justere materiell eller ideer basert på tilbakemeldinger. Presenter den så på nytt eller gi resultatet til den dere blir enige om.

**Lykke til!**